Хамэхэм захуэгъэпщкIунукъым
НэгъуэщI къэралхэм къикIыу Урысейм щылэжьэну, пIалъэкIэ щыIэну къакIуэ псоми я унэцIэхэр «цифровая платформа» къызэрагъэпэщым иратхэнущ.
Мы Iуэхур зи жэрдэмыр «Миграция ХХI век» фондращ, ар къыщIрихьэжьари Iэпхъуэшапхъуэхэм я бжыгъэр дуней псом кIуэ пэтми нэхъыбэ зэрыщыхъурщ. Мы зэманым апхуэдэхэр цIыху мелуан 250-рэ мэхъу. Ахэр нэхъыбэу здэIэпхъуэ къэралищым Урысейри хеубыдэ (япэр — США-щ, абы къыкIэлъокIуэ Германиер). Дунейпсо банкым къит бжыгъэхэм тещIыхьауэ къэбгъэлъагъуэмэ, Iэпхъуэшапхъуэхэм зы илъэсым къриубыдэу доллар мелуан 500 ирагъэхь къыздикIа, я унагъуэхэр щыпсэу къэралхэм.
ЗэрытщIэщи, щIэуфа куэд хэлъщ Iэпхъуэшапхъуэхэм я Iуэхум: хэт къэкIуар, сыт и мурадыр, дэнэ щылэжьэнур, щыпсэунур — а псори яхузэзыгъэзахуэ щыIэщ, зэрыгурыIуэгъуэщи, хабзэм ебакъуэу.
Иджы дэтхэнэ Iэпхъуэшапхъуэри я нэIэм щIэтынущ, Урысейм и гъунапкъэр къыщызэпиупщIа махуэм къыщыщIэдзауэ. Псори ятхынущ: къыщIэкIуар, Iэпхъуэшапхъуэу заригъэтха-зэримыгъэтха, езым лэжьэну патент къищэхуа е зыгъэлэжьэнум абы щхьэщитыкIыпхъэхэр зэфIигъэкIа, урысыбзэмкIэ экзамен ита, хэт и фэтэр щIригъэтха? Дэтхэнэми электрон картэ иратынущ, полицейр зыхуеину псори абы иту. Мы Iуэхур зэтеубла хъумэ, къэралым хуит имыщIа зыри Урысейм къихьэфынукъым, апхуэдэ щыIэмэ, япэу къыщаубыд и пIалъэщ.
Росстатым къызэритымкIэ, Урысейм Iэпхъуэшапхъуэу исым мы гъэм и япэ мазихым, нэгъабэ елъытауэ, цIыху мин 87,6-рэ къахэхъуащ (проценти 5-м нэс). Ауэ, адрей гъэхэм елъытамэ, нэхъ мащIэщ Урысейм къакIуэр. Долларыр лъапIэ зэрыхъуам къыхэкIауэ аращ. Урысейм къыщалэжьым къыщIэкIым хэпщIыкIыу зэрыкIэрыхуам ахэр фейдэншэ ещI.
Iэпхъуэшапхъуэхэм я щхьэр кърахьэкI.
ПлIанэпэр зыгъэхьэзырар Ширдий Маринэщ.
